|  |  |  |
| --- | --- | --- |
| Klagenemndssekretariatet | |  |
| Deres ref | Vår ref | Dato |
|  | 18/316 | 06.02.18 |
|  | | |

Tildelingsbrev til Klagenemdssekretariatet for 2018

[1. Innledning 1](#_Toc486412113)

[2. Overordnede utfordringer og prioriteringer 2](#_Toc486412114)

[3. Mål og indikatorer 2](#_Toc486412115)

[4. Prioriterte tiltak og bestillinger i 2018 3](#_Toc486412116)

[5. Andre forutsetninger og krav 3](#_Toc486412117)

[6. Budsjettvedtak og fullmakter for 2018 4](#_Toc486412118)

[Vedlegg 1: Styringskalenderen for 2018 7](#_Toc486412119)

[Vedlegg 2: Fullmakter 2018 8](#_Toc486412120)

[Vedlegg 3: Rapporteringskrav 9](#_Toc486412121)

# Innledning

Vi viser til Innst. 8 S (2017–2018) og Prop. 1 S (2017–2018) for Nærings- og fiskeridepartementet, Olje- og energidepartementet og Kulturdepartementet, og meddeler med dette Stortingets budsjettvedtak og departementets styringssignaler for Klagenemnds­sekretariatet i 2018.

Tildelingsbrevet fastsetter mål og prioriterte tiltak for Klagenemndssekretariatet i 2018. Brevet spesifiserer også enkelte konkrete oppgaver og bestillinger for 2018, men gir ikke en uttømmende oversikt over virksomhetens oppgaver. Virksomhetens myndighet, ansvar og faste oppgaver framgår av hovedinstruksen for styringen av Klagenemndssekretariatet, fastsatt 22. august 2017.

Departementet tar forbehold om at virksomheten innenfor gjeldende budsjettrammer kan bli pålagt enkelte oppgaver i tillegg til de som er beskrevet i dette brevet. I slike tilfeller skal det sendes tillegg til tildelingsbrev.

# Overordnede utfordringer og prioriteringer

Klagenemndssekretariatet ble opprettet våren 2017 og er sekretariat for Klagenemnda for offentlige anskaffelser, Konkurranseklagenemnda, Medieklagenemnda, Stiftelses-klagenemnda, Lotterinemnda og Frivillighetsregisternemnda. Etatens utfordringer og prioriteringer er fortsatt preget av å være i etableringsfasen.

Det er også besluttet at Klagenemndssekretariatet skal være sekretariat for den kommende Energiklagenemnda, under Olje- og energidepartementet, som det tas sikte på å opprette i løpet av 2018 (dato p.t. ikke fastsatt). Som en del av EUs tredje energimarkedspakke skal det opprettes en uavhengig reguleringsmyndighet for energi (RME). Energiklagenemnda er uavhengig klageinstans for enkeltvedtak fattet av RME, i medhold av bestemmelser i energi­loven og naturgassloven med forskrifter. Klagene dreier seg i hovedsak om nettselskapenes inntektsrammer, tariffer og anleggsbidrag, samt forhold knyttet til måling, avregning og fakturering av nettjenester og elektrisitet.

Hovedprioriteringen til Klagenemndssekretariatet er å drive et effektivt og velfungerende sekretariat for de tilhørende nemndene. Videre skal Klagenemndssekretariatet legge til rette for å kunne få utvidet sitt oppdrag, ved at flere klageordninger knyttes til sekretariatet.

# Mål og indikatorer

## Målbilde

|  |
| --- |
| Samfunnsoppdrag |
| Klagenemndssekretariatet skal forberede behandlingen av klager over brudd på anskaffelsesregelverket, samt klager på vedtak fattet av henholdsvis Konkurransetilsynet, Lotteri- og stiftelsestilsynet, Frivillighetsregisteret og Medietilsynet. |

|  |
| --- |
| Hovedmål |
| Klagenemndssekretariatet skal være et velfungerende og effektivt sekretariat for Konkurranseklagenemnda, Klagenemnda for offentlige anskaffelser, Medieklagenemnda, Stiftelsesklagenemnda, Lotterinemnda og Frivillighetsregisternemnda. |

Klagenemndsekretariatet skal opprettholde høy kvalitet i saksbehandlingen i alle nemndene og sikre forsvarlig og god saksavvikling, samt sikre at sekretariatet fremstår som en enhetlig organisasjon. Synergier av sammenslåing av klagenemnder i Klagenemndssekretariatet skal gi seg utslag i flere gjennomførte saker til lavere kostnader totalt sett. Digitalisering av arbeidsprosesser vil være et viktig virkemiddel.

Klagenemndssekretariatet er i gang med å ivareta sekretariatsfunksjonene for de seks ulike nemndene sekretariatet betjener. Klagenemndssekretariatet er likevel fortsatt i en oppstartsfase. Våren 2018 vil Klagenemndssekretariatet gjennomføre en strategiprosess for de neste 3-5 årene, der en også vil spesifisere indikatorene som skal operasjonalisere målene. Klagenemndssekretariatet vil tilrettelegge for å kunne utvide virksomheten slik at eventuelle nye nemnder kan betjenes av virksomheten.

# Prioriterte tiltak og bestillinger i 2018

## Prioriterte tiltak

Klagenemndssekretariatet skal drive et velfungerende og effektivt sekretariat for de seks nemndene. Klagenemndssekretariatet skal videre bidra til å oppnå de mål som ansvarlig departement har satt for de ulike nemndene.

I dialog med Klagenemndssekretariatet, vil Nærings- og fiskeridepartementet i samarbeid med Kulturdepartementet, videre utforme mål og resultatkrav for sekretariatet sitt arbeid. Sekretariatet velger selv virkemidler for å nå målene som settes av departementene i fellesskap.

# Andre forutsetninger og krav

## Arbeidslivskriminalitet

Offentlige oppdragsgivere har som innkjøpere av varer og tjenester et særskilt ansvar for å motvirke arbeidslivskriminalitet. Det forventes at offentlige virksomheter går foran i arbeidet med å fremme et seriøst arbeidsliv. Klagenemndssekretariatet skal ved tildeling av oppdrag og i oppfølging av inngåtte kontrakter sikre at deres leverandører følger lover og regler. Klagenemdsekretariatet skal i årsrapporten redegjøre for resultater fra oppfølging av inngåtte kontrakter og hvordan virksomhetens anskaffelser er innrettet for å gjennomføre dette hensynet. For ytterligere informasjon angående denne fellesføringen henvises det til rundskriv nr. H-8/17.

## Sikkerhet og beredskap

Klagenemndssekretariatet skal ha tilfredsstillende beredskap til å kunne håndtere uønskede hendelser. Nødvendig grunnsikring skal dokumenteres, øves og vedlikeholdes. Det forventes at Klagenemndssekretariatet evaluerer og tar lærdom av øvelser og uønskede hendelser.

Klagenemndssekretariatet skal ha god styring og kontroll med informasjonssikkerheten, som bidrar til beskyttelse av viktige verdier i Klagenemndssekretariatet. Arbeidet må innrettes på en systematisk, målbar og dokumentert måte som en integrert del av virksomhetens øvrige internkontrollrutiner.

Klagenemndssekretariatet skal gjøre rede for arbeidet med beredskap og informasjonssikkerhet i årsrapporten.

## Mangfold og likestilling

Det er et mål for regjeringen at alle skal ha like muligheter og frihet til å treffe egne valg, uavhengig av kjønn, etnisitet, religion, nedsatt funksjonsevne og seksuell orientering. Offentlige myndigheter har plikt til å fremme likestilling og hindre diskriminering på sitt virkeområde. Det skal tilbys likeverdige tjenester til hele befolkningen. Ansatte bør også gjenspeile mangfoldet i befolkningen.

Departementet understreker at arbeidet for likestilling og mangfold videreføres i 2018, og det skal utarbeides strategier og tiltak på dette området. Arbeidet skal omtales i årsrapporten for 2018 og senere år. Departementet vil følge opp status for virksomhetens arbeid for å fremme likestilling og mangfold i styringsdialogen i løpet av året.

# Budsjettvedtak og fullmakter for 2018

## Budsjettvedtak

For Klagenemndssekretariatet er det fattet budsjettvedtak på kap. 912 og 3912.

*Utgifter*

|  |  |  |
| --- | --- | --- |
| *Kap. 912* | *Klagenemndssekretariatet* | *Beløp* |
| Post 01 | Driftsutgifter | 18 195 000 |
| Post 22 | Konkurranseklagenemnda | 2 400 000 |
| Sum kap. 912 |  | **20 595 000** |

*Inntekter*

|  |  |  |
| --- | --- | --- |
| *Kap. 3912* | *Klagenemndssekretariatet* | *Beløp* |
| Post 01 | Klagegebyr | 1 098 000 |
| Post 02 | Refusjoner og andre inntekter | 200 000 |
| Post 87 | Overtredelsesgebyrer | 100 000 |
| Sum kap. 3912 |  | **1 398 000** |

Bevilgningen på kap. 912 post 01 skal dekke lønns- og pensjonsutgifter og andre driftsutgifter for Klagenemndssekretariatet. Tilsvarende skal honorarer og andre utgifter til ledere og medlemmer av Klagenemnda for offentlige anskaffelser, dekkes over denne posten. Honorarer og andre direkte saksrelaterte kostnader for Konkurranseklagenemnda skal dekkes over post 22. Honorarer til Stiftelsesklagenemnda, Lotteriklagenemnda, Frivillighets-klagenemnda og Medieklagenemnda skal også dekkes av Klagenemndssekretariatet, over post 01. Klagenemndssekretariatet vil få en ytterlige bevilgning til å dekke denne utgiften som vil bli avklart i senere budsjettprosesser i 2018.

Olje- og energidepartementets andel av finansieringen av Klagenemndssekretariatet og honorarer og andre utgifter for Energiklagenemnda er ennå ikke avklart. Midlene vil bli overført fra Olje- og energidepartementet eller gjort tilgjengelig ved belastningsfullmakt for 2018. Dette meddeles Klagenemndssekretariatet i eget brev.

Klagenemndssekretariatet har ansvar for å planlegge virksomheten i 2018 innenfor de bevilgningsrammer som er gitt i dette brevet (jf. Reglement for økonomistyring i staten § 9 og Bestemmelser om økonomistyring i staten, pkt. 2.2).

Det følger av § 5 i Stortingets bevilgningsreglement at utgiftsbevilgninger ikke kan overskrides eller brukes til andre formål enn forutsatt av Stortinget, med mindre det er gitt eksplisitt fullmakt om noe annet, jf. punkt 5.2 under.

## Budsjettfullmakter

Merinntektsfullmakt

Klagenemndssekretariatet gis fullmakt til å overskride bevilgningen under kap. 912, post 01 mot tilsvarende merinntekt under kap. 3912, post 01.

Merinntekter som gir grunnlag for overskridelse, skal også dekke merverdiavgift knyttet til overskridelse som utgiftsføres på kap. 1633, post 01. Merinntekter og eventuelle mindreinntekter tas med i beregningen av overføring av ubrukt bevilgning til etterfølgende år. Se Finansdepartementets rundskriv R-110 for mer informasjon.

## Finansielt rammeverk

Det vises til Bestemmelsene om økonomistyring i staten pkt. 3.4.2. Klagenemndssekretariatet skal føre regnskap etter kontantprinsippet.

## Tildeling

I tråd med kravene i § 7 i Reglement for økonomistyring i staten og føringene gitt i dette tildelingsbrevet, blir bevilgningene på kapitlene 912 og 3912 stilt til disposisjon for Klagenemndssekretariatet.

Med hilsen

Steinar Undrum (e.f.)

ekspedisjonssjef

Nils-Ola Widme

avdelingsdirektør

*Dokumentet er elektronisk signert og har derfor ikke håndskrevne signaturer*

Kopi: Riksrevisjonen, Kulturdepartementet, Olje- og energidepartementet

Vedlegg 1: Styringskalenderen for 2018

|  |  |  |
| --- | --- | --- |
| **Måned** | **Dato** | **Aktivitet** |
| **Jan.** | Medio jan. - medio feb. | Avslutning statsregnskap 2017 (jf. eget brev) |
| **Feb.** |  | Avslutning statsregnskap 2017 (jf. eget brev) |
| **Mars** | 1. mars  1. mars  15. mars | Årsrapport 2017  Ev. innspill til revidert budsjett 2018  Budsjettforslag 2019 |
| **April** | xx. april | Ekstraordinært etatsstyringsmøte vår – budsjett 2019 |
| **Mai** |  |  |
| **Juni** |  | Kontraktssamtale med virksomhetsleder |
| **Juli** |  |  |
| **Aug.** |  |  |
| **Sept.** | 20. sept.:  20. sept.: | Risikovurdering  Status økonomi per 31. aug., og ev. innspill til endringsproposisjon høstsesjon 2018 |
| **Okt.** | Okt. - nov.  xx. okt. | Dialog om tildelingsbrev for 2019  Etatsstyringsmøte høst |
| **Nov.** | 1. nov. | Evt. innspill til store satsinger 2020 |
| **Des.** | 31. des. | Tildelingsbrev for 2019 |

Nærmere informasjon om format og innhold i de ulike leveransene i styringskalenderen for virksomheter under Nærings- og fiskeridepartementet finnes på [regjeringen.no](https://www.regjeringen.no/no/dokument/dep/nfd/tildelingsbrev-og-arsrapporter/tildelingsbrev-/id2571433/)

Vedlegg 3 gir en samlet oversikt over krav til rapportering for Klagenemndssekretariatet for 2018.

# Vedlegg 2: Fullmakter 2018

## Fullmakter i henhold til bevilgningsreglementet

Bevilgningsreglementet har bestemmelser om unntak fra de hovedprinsipper som reglementet ellers er basert på. Vilkår for bruk av unntaksbestemmelsene er redegjort for i Finansdepartementets (FIN) rundskriv R-110, sist oppdatert 13.01.2017. Det vises også til veileder for statlig budsjettarbeid utgitt av FIN (R-0634 B), som forklarer budsjett­fullmaktene nærmere.

NFD delegerer med dette følgende fullmakter til Klagenemndssekretariatet for 2018, med de utdypende vilkår som er fastsatt i FINs rundskriv R-110, jf. punktene 2.2 – 2.6:

* Fullmakt til nettobudsjettering ved utskifting av utstyr med inntil 5 prosent av bevilgningen på den aktuelle posten.
* Fullmakt til å inngå leieavtaler og avtaler om kjøp av tjenester ut over budsjettåret, forutsatt at eventuelle avtaler inngås innenfor rammen av *Instruks om håndtering av bygge- og leiesaker i statlig sivil sektor,* fastsatt 20. januar 2012 og sist endret 29. mai 2015.
* Fullmakt til å overskride driftsbevilgninger til investeringsformål med inntil 5 prosent av bevilgningen på den aktuelle posten mot tilsvarende innsparing i de neste fem budsjettårene.

Departementet tar forbehold om at fullmaktene kan inndras dersom de ikke benyttes i overensstemmelse med kravene i rundskriv R-110. Det bes om særskilt rapportering om utnyttelsen av hver enkelt fullmakt i forklaringene til statsregnskapet.

**Administrative fullmakter**

Det vises til følgende:

- Fullmakt til å yte erstatning for skade/tap av private eiendeler i forbindelse med tjenesten. Erstatningen må gis i samsvar med retningslinjene i Statens Personal-håndbok, punkt 10.22.

- Nærings- og fiskeridepartementet delegerer fullmakten til å avgjøre dekning av flytte-utgifter til/fra utlandet i henhold til Statens personalhåndbok punkt 10.6.4.

# Vedlegg 3: Rapporteringskrav

Det er ikke utviklet spesifikke rapporteringskrav for Klagenemndssekretariatet jf. punkt 4.1 over. Det er imidlertid en prioritert oppgave å utvikle dette i 2018.